- Nordmenn som har skjult formuen sin i skatteparadis, men blir avslørt gjennom Panama Papers nå kan se langt etter skatteamnesti.Det sier skattedirektør Hans Christian Holte til P4 Nyhetene. Aftenposten avslørte gjennom de hemmelige dokumentene Panama Papers på søndag at DNB har hjulpet kunder å sette opp selskap i skatteparadis. Dette er en måte å gjemme bort penger i utlandet på for å unngå beskatning i Norge.Skattemyndighetene har lenge hatt en ordning der folk som frivillig oppgir formuer de har gjemt bort utenlands slipper straffeskatt.Men Holte sier det er uaktuelt i denne saken.- Det kan jeg si klart og tydelig at er for sent. I dette tilfellet er katta ute av sekken, sier Holte.Han sier de som hadde ønsket amnesti hadde måtte si i fra selv, mye tidligere.Skattedirektøren sier det bare er i svært alvorlige tilfeller de vil velge å politianmelde saken og at de som blir avslørt mest sannsynlig vil slippe med å kun kjenne det på lommeboka.- Hvis vi ser at det er inntekter som ikke er oppgitt til oss i selvangivelsen for årene som gjelder, så kan det bli snakk om tilleggsskatt. Og den kan svi ganske betraktelig, sier Holte.